ซิลค์สแปนเนื้อหอม ต่างชาติจีบร่วมทุน
ประกันออนไลน์คึกคักต่างชาติรุมจีบซิลค์สแปนร่วมทุน
13 เม.ย. 2558

ประกันออนไลน์คึกคักต่างชาติรุมจีบซิลค์สแปนร่วมทุน
นายบุตรรัตย์ จรูญสมิทธิ์ กรรมการผู้จัดการ บริษัท ซิลค์สแปน หรือ www.silkspan.comเปิดเผยว่า ขณะนี้บริษัทอยู่ระหว่างคัดเลือกนักลงทุนต่างชาติเพื่อให้เข้ามาเป็นผู้ร่วมทุนรายใหม่ของบริษัท ซึ่งจะทำให้บริษัทมีความแข็งแกร่งด้านการเงินมากขึ้นและยังเป็นการเตรียมพร้อมที่จะเข้าไประดมทุนในตลาดหลักทรัพย์แห่งประเทศไทยในช่วงเวลาอีกไม่เกิน 5 ปีข้างหน้า
“ตอนนี้มีต่างชาติสนใจเราประมาณ 5 ราย และคาดว่าจะคัดให้เหลือ 1-2 รายก็พอ ซึ่งก็คงต้องมีการเพิ่มทุนจดทะเบียนอีกจากปัจจุบันที่เรามีทุนจดทะเบียนอยู่ 15 ล้านบาท แต่ถึงอย่างไรบริษัทนี้ก็ยังมีคนไทยถือหุ้นเกิน 51% แน่นอน” นายบุตรรัตย์ กล่าว
อย่างไรก็ตาม การที่นักลงทุนต่างชาติให้ความสนใจบริษัท เนื่องจากว่าปัจจุบันตลาดออนไลน์ในไทยเติบโตขึ้นมาก โดยเฉพาะประกันออนไลน์ที่ตั้งแต่เปิดบริษัทมาได้ 15 ปี ก็ยังไม่เคยเติบโตเท่านี้มาก่อน ซึ่งก็เป็นผลมาจากการที่มีผู้ใช้งานเครื่องสมาร์ทโฟนเพิ่มสูงขึ้น 
นายบุตรรัตย์ กล่าวว่า ในปีนี้บริษัทจึงตั้งเป้าทำเบี้ยให้ได้1,000 ล้านบาท โดยมาจากเบี้ยต่ออายุประมาณ 600 ล้านบาท และเบี้ยใหม่อีก 400 ล้านบาท เพิ่มขึ้นเมื่อเทียบกับปีที่ผ่านมาที่ทำเบี้ยได้ 700 ล้านบาท และคาดว่าจะมีมูลค่าสินเชื่อที่ยื่นขอผ่านบริษัทประมาณ 3 หมื่นล้านบาท เพิ่มขึ้นจากปีที่ผ่านมาที่ทำได้ 2หมื่นล้านบาท